SHAPITA 131
Abapopa pa Mutyi Mulopwe Wampikwa Mambo
MATEO 27:33-44 MAKO 15:22-32 LUKA 23:32-43 YOANO 19:17-24
YESU WAPOPWA KU MUTYI WA MASUSU
KIYUKENO KIDI PA MUTWE WA YESU KIBAKOLOMONA MIFUTULULO
YESU WAPĀNA LUKULUPILO LWA BŪMI MU PALADISA PANO PA NTANDA
Yesu watwalwa ku kifuko kidi kubwipi na kibundi kobakamwipaila pamo na tubwalāla tubidi. Kino kifuko kitwanga bu Ngolongota, nansha amba Kifuko kya Kabamba ka Mutwe, kadi i kifuko kimonwa ne na boba “batadila kulampe.”—Mako 15:40.
Bantu basatu batyibilwe mambo abebavūla bivwalwa byabo. Abaleta vinyu misobakanye na mpakwa ne na bilula. Mobimwekela, bana-bakaji ba mu Yelusalema bo bebisobakenye, kadi bene Loma kebapelejepo bintu bipebwe boba ba kwipaibwa mwanda wa kutūkija’ko misanshi. Yesu pa kutompa’mo, wapele kutoma’byo. Mwanda? Usakanga ekale mubwane mu ñeni mu ano matompo makomo; usaka kwikala muyuke bipita ne kufwa na lwitabijo.
Yesu watamunwa ku mutyi. (Mako 15:25) Basola abapopa misumadi ku maboko ne ku maulu, abafutula mu mwita pa nsambakeno ya mikupa, bibalengeja misanshi mikatampe. Abo pa kwimika mutyi, po pene misanshi ibavudila’ko na bulēmi bwa ngitu ya Yesu kemusanika bilonda. Ino Yesu kafuninepo basola. Walombela’mba: “A Tata, wibalekele, mwanda kebayukilepo byobalonga.”—Luka 23:34.
Bene Loma badi na kibidiji kya kutūla kiyukeno pa mutyi kilombola kine kyaipailwa muntu. Pano, Pilato watūla’po kiyukeno kilembwe amba: “Yesu mwine Nazala Mulopwe wa Bayuda.” Wekilembe mu Kihebelu, Kilateni, ne mu Kingidiki, mwanda wa bantu bavule batange’kyo. Mu bilembwa bya Pilato mudi kakafutululo ka kufutulula Bayuda baningile Yesu afwe. Babitobo bakulu abapele na bulobo amba: “Kokilemba’mba ‘Mulopwe wa Bayuda,’ ino lemba’mba wadi unena’mba, ‘Ne Mulopwe wa Bayuda.’” Inoko Pilato pa kupela monka kutononwa nabo, walondolola’mba: “Kyonalemba e kyonka kyonalemba.”—Yoano 19:19-22.
Babitobo abapituluka bukamoni bwa bubela bobamubepele pobadi bamusambija mu Sanedini. Bapitye-shinda, kebapuka mitwe yabo kebasepa ne kunena bya kafutululo amba: “Ee! Abe wadi usaka kubundula tempelo ne kwiyubaka mu mafuku asatu, wipandije, utūke ku mutyi wa masusu’ko.” Muswelo umo onka ne babitobo bakulu ne basonekeji kumo kebanena’mba: “Byadi Kidishitu, Mulopwe wa Isalela, pano atūkenga ku mutyi wa masusu tumone ne kwitabija.” (Mako 15:29-32) Enka ne batubwalāla badi bapopelwe pamo na Yesu, yeu ku lunkuso mukwabo ku lundyo, nabo kebamufutulula, nansha aye bunka byadi wa kubulwa mambo.
Basola ba Loma baná nabo kebasepa Yesu. Padi batomene vinyu isosoma, o mwanda kebape’ko Yesu vinyu bya kibengo, muntu obayukile amba kasapo kutoma’yo. Bene Loma kebatange na kibengo kiyukeno kidi pa mutwe wa Yesu ne kunena’mba: “Shi wi Mulopwe wa Bayuda, wipandije abe mwine.” (Luka 23:36, 37) Langa’po bidi! Muntu welombwele bu dishinda, bubine, ne būmi pano kasusulwa ne kufutululwa. Ino wasumininwa kususuka’o, pampikwa kufutulula Bayuda bamutala, basola bene Loma bamuzawila, nansha ke tubwalāla tubidi tupopelwe nandi.
Basola baná abayata Yesu kivwalwa kya pangala ne kwikyabanya mu bipindi biná. Abate bubale mwanda wa kuyuka i ani wa kusela kyoki nansha kyoki. Ino kisandi kya munda kya Yesu kyadi kya bulēme bukatampe, “kyampikwa musono, kisuke kyonso tamba kūlu kufika ne kunshi.” Basola abanena’mba: “Ketwakisanai’kyo, twikitei bubale tuyuke shi kikekala kya ani.” Enka nenki abafikidija kisonekwa kinena’mba: “Beabile bivwalwa byami, kadi abate kisandi kyami bubale.”—Yoano 19:23, 24; Ñimbo ya Mitōto 22:18.
Kitatyi pa kupita’po, kabwalāla kamo kabayuka’mba bine Yesu i mulopwe. Kabafunina mukwabo amba: “Le abe kutyinangapo Leza nansha dimo, pano powatyibilwa butyibi bwa muswelo umo? Kadi batwe i kitwendele’mo, mwanda tubatambula kyokya kitufwaninwe pa bintu byotwalongele; ino uno muntu kalongelepo kibi nansha kimo.” Byobiya kabalombe Yesu amba: “Umvuluka’ko posa kutwela mu Bulopwe bobe.”—Luka 23:40-42.
Yesu walondolola’mba: “I bine nakusapwila dyalelo dino’di amba, ukekalanga nami mu Paladisa.” (Luka 23:43) Uno mulao i mwishile na owa walaile Yesu batumibwa bandi, mwanda batumibwa bandi bakashikata pa mpona pamo nandi mu Bulopwe. (Mateo 19:28; Luka 22:29, 30) Inoko uno Muyuda kabwalāla, waivwene myanda itala Paladisa pano pa ntanda yāpēne Yehova kudi ba Adama ne Eva, ne ku lutundu lwabo. Pano, uno kabwalāla wafu na luno lukulupilo.
lua_Latn bem_Latn umb_Latn tum_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn lug_Latn bem_Latn bem_Latn